በሁለት ሳምንት ጊዜ ውስጥ ከ28 ሚሊየን በላይ መራጮች ተመዘገቡ
የቦርዱ የህዝብ ግንኙነት ማስተባበሪያ ዳይሬክተር አቶ ደምሰው በንቲ ዛሬ ለዋኢማ እንደገለጹት ምዝገባው በተጀመረ በሁለት ሳምንታት ጊዜ ውስጥ 28 ሚሊየን 128ሺ 685 መራጮች ካርድ ወስደዋል።ህብረተሰቡ አሁን እያሳየ ባለው ርብርቦሽ ይመዘገባል ተብሎ ከሚጠበቀው 35 ሚሊየን በላይ ህዝብ ካርድ ሊወስድ እንደሚችል አመላካች መሆኑን አስረድተዋል።ግንቦት 16 ለሚካሄደው ጠቅላላ ምርጫ በትግራይና በኢትዮጵያ ሱማሌ ክልሎች ይመዘገባሉ ተብለው ከሚጠበቁት መካከል 99 በመቶ እንዲሁም በአማራ ክልል 85 በመቶ ሰዎች ካርድ መውሰዳቸውን ተናግረዋል።በመላ አገሪቱ 45ሺ የምረጫ ጣቢያዎች ተዘጋጅተው የነበረ ቢሆንም የህዝቡ ጥያቄ እየጨመረ በመምጣቱ 190 ተጨማሪ የመርጫ ጣቢያዎች ሊከፈቱ መቻላቸውን አስታውቀዋል።ይህም ህብረተሰቡ በምርጫ ሰዓት ሳይጨናነቅ እንዲመርጥ የሚያስችለው መሆኑን አስረድተዋል።